C 283/50
DA
Den Europæiske Unions Tidende
11.8.2023
Torsdag den 16. februar 2023
6. fremhæver, at byinfrastrukturplanlægning bør udvikles i overensstemmelse med EU's lovgivning om trafiksikkerhed, herunder sikkerhedsstandarder for cykling; opfordrer Kommissionen til at fremskynde sit arbejde vedrørende den vejledning om kvalitetskrav til sikker cykelinfrastruktur af høj kvalitet, der er fastsat i RISM-direktivet (5); understreger behovet for at forbedre intelligente transportsystemteknologier, så de bliver bedre til at genkende cyklister på vejene; 7. opfordrer Kommissionen til at anerkende cykelindustrien, herunder batterifremstilling til elcykler og den cirkulære økonomi, og navnlig SMV'er, som legitime partnere i mobilitetsøkosystemet i EU's industristrategi og i industrielle infrastrukturprogrammer og finansieringsordninger; opfordrer Kommissionen og medlemsstaterne til at fremme projekter om cykling og relaterede sektorer såsom mobilitet, turisme, sundhed og sport; 8. opfordrer Kommissionen og medlemsstaterne til at støtte produktionen af cykler og komponenter, der er »Made in Europe«, og derved stimulere EU-industriens konkurrenceevne ved at bygge bro over investeringskløften, opretholde lige vilkår på globalt plan og stimulere tilbageflytning af forsyningskæder og sikkerhed og ved at tilskynde til job af høj kvalitet, skabe cykelklynger og styrke brancherelateret erhvervsuddannelse; 9. opfordrer Kommissionen og medlemsstaterne til at sikre, at personer med nedsat mobilitet har adgang til cykling, og til at gøre cykling økonomisk overkommelig for sårbare grupper; bemærker, at Den Europæiske Sociale Klimafond og struktur- og investeringsfondene kan hjælpe dem, der er hårdest ramt af »transportfattigdom«, ved at støtte køb af cykler eller adgang til cykeldelingstjenester; 10. opfordrer Kommissionen, medlemsstaterne og de regionale og lokale myndigheder til at gennemføre uddannelseskampagner og uddannelse, herunder oplysningskampagner, for at øge bevidstheden om trafiksikkerhed og støtte sikker brug af cykler og elcykler; opfordrer endvidere Kommissionen til at foreslå retningslinjer for sikker cykling (hjelme, aldersbegrænsninger, medbringelse af børn osv.) og anmoder om, at der lægges særlig vægt på at fremme cykling blandt kvinder og ældre, navnlig ved at forbedre sikkerheden; 11. bemærker i denne forbindelse, at korrekt håndhævelse og overvågning er afgørende for brugernes sikkerhed, og opfordrer til, at der fokuseres på håndhævelsen af de eksisterende regler for at sikre respektfuld sameksistens mellem forskellige transportformer; 12. understreger, at elcykler har potentiale til at øge cykling; bemærker, at det for at opretholde en hurtig udrulning af og adgang til elcykler er nødvendigt, at de cykler, der med bistand kan nå op på en hastighed på op til 25 km/t, får en korrekt juridisk klassificering i både EU-lovgivningen og den nationale lovgivning; 13. påpeger, at der bør tages behørigt hensyn til cykelparkeringspladser, der er sikre og trygge, og opladningskapacitet til elcykler i forbindelse med boligplanlægning; 14. opfordrer virksomheder, offentlige organisationer og institutioner til at fremme cykling gennem specifikke incitamenter, herunder programmer for ansatte og etablering af tilstrækkelige cykelparkeringspladser med opladere til brug for elcykler, og til at stille passende sanitære faciliteter til rådighed; 15. understreger, at cykelturisme og cykling i landdistrikter skal støttes ved at fremskynde udviklingen af EuroVelo-netværket og dets 17 ruter, navnlig ved at sikre større støtte og udnytte synergier med TEN-T-nettet; 16.
opfordrer medlemsstaterne til at nedsætte momssatserne for levering, udlejning og reparation af cykler og elcykler;
17.
opfordrer Kommissionen til at udnævne 2024 til det europæiske år for cykling
18.
pålægger sin formand at sende denne beslutning til Kommissionen og medlemsstaternes parlamenter.
(5)
Europa-Parlamentets og Rådets direktiv (EU) 2019/1936 af 23. oktober 2019 om ændring af direktiv 2008/96/EF om forvaltning af vejinfrastrukturens sikkerhed (EUT L 305 af 26.11.2019, s. 1).